เถ้าแก่น้อย ยอดขายในจีนลด กดกำไรไตรมาส 3 วูบ 46.7 % 
ตลาดในประเทศก็ซบเซา ทำยอดขายได้ 548.7 ล้านบาท เพิ่มขึ้นแค่ 0.5 %
12 พ.ย. 2562

ตลาดในประเทศก็ซบเซา ทำยอดขายได้ 548.7 ล้านบาท เพิ่มขึ้นแค่ 0.5 %
บริษัท เถ้าแก่น้อย ฟู๊ดแอนด์มาร์เก็ตติ้ง (TKN) และบริษัทย่อย ประกาศผลดำเนินงานงวดไตรมาส 3/62 มีกำไรสุทธิ 68.69 ล้านบาท ลดลง 46.7 % เทียบกับช่วงเดียวกันของปีก่อนที่มีกำไรสุทธิ 128.78 ล้านบาท โดยมีสาเหตุหลักจากรายได้จากการขายที่ลดลงในตลาดจีน และค่าใช้จ่ายที่เพิ่มขึ้น
มีรายได้จากการขายไตรมาสที่ 3 จำนวน 1,267.6 ล้านบาท ลดลง 12.8 % จากช่วงเดียวกันปีก่อน โดยตลาดในประเทศ มีรายได้จากการขายไตรมาสที่ 3 จำนวน 548.7 ล้านบาท เพิ่มขึ้น 0.5 %จากไตรมาสเดียวกันปีที่ผ่านมา ส่วนตลาดต่างประเทศ มีรายได้จากการขายไตรมาสที่ 3 จำนวน 719.0 ล้านบาท ลดลง 20.9 % จากไตรมาสเดียวกันปีที่ผ่านมา 
ช่วงไตรมาสที่ผ่านมา บริษัทอยู่ระหว่างดำเนินการเปลี่ยนผ่านผู้แทนจำหน่ายในประเทศจีน กับทางพันธมิตรใหม่ที่มีเครือข่ายการกระจายสินค้าครอบคลุมกลุ่มลูกค้าเป้าหมายของบริษัทฯ และมีประสบการณ์ในการทำตลาดดังกล่าวมายาวนาน โดยได้เริ่มทำการขายผ่านผู้แทนจำหน่ายรายใหม่ตั้งแต่ไตรมาส 4/2562 เป็นต้นไป
 
ทั้งนี้ตลาดจีนคิดเป็น 35 %ของรายได้จากการขายรวม และลดลง 16.2 % เทียบช่วงเดียวกันปีก่อน อย่างไรก็ตามบริษัทฯ ยังมียอดเติบโตอย่างต่อเนื่องในหลายประเทศ อาทิ ประเทศสหรัฐอเมริกา อินโดนีเซีย และกลุ่มประเทศ CLMV (กัมพูชา/ลาว/เมียนมา/เวียดนาม) เป็นต้น
บริษัทฯ มีต้นทุนในการจัดจำหน่ายไตรมาสที่ 3 จำนวน 196.1 ล้านบาท คิดเป็น 15.5 % ของรายได้จากการขาย โดยสัดส่วนต้นทุนในการจัดจำหน่ายต่อยอดขาย เพิ่มขึ้น 2.9 % จากไตรมาสเดียวกันปีที่ผ่านมา เนื่องจากมีค่าใช้จ่ายลงทุนพัฒนาและแนะนำผลิตภัณฑ์ใหม่ อาทิ ร้านข้าวแกงกะหรี่ การขยายตลาดสินค้าในกลุ่มประเทศใหม่ เช่น สหรัฐอเมริกา รวมถึงค่าใช้จ่ายการขายในการเปลี่ยนผ่านผู้แทนจำหน่ายในประเทศจีน